Sunt percheziții DNA la Primăria Chiajna, miercuri, 20 martie. De asemenea, procurorii anticorupție au descins la o școală din localitate, dar și la mai multe companii, care ar avea legătură cu acest caz.
Descinderile au loc după ce oamenii legii ar fi fost sesizați privind achiziția unui teren pe care s-a construit, recent, Școala Gimnazială Petru Rareș, din satul Dudu, potrivit Antena 3 CNN. Tot aici a fost deschisă și o grădiniță.
Procurorii Direcției Naționale Anticorupție (DNA) se află la fața locului și caută probe. Conform sursei citate, au fost ridicate mai multe documente, urmând ca cercetările să facă lumină în acest caz.
De altfel, Primăria Chiajna s-a aflat în vizorul autorităților și acum câțiva ani. Edilul Mircea Minea a fost trimis în judecată de DNA, pentru abuz în serviciu, în cazul finanțării ilegale în clubul de fotbal Concordia.
Primarul a fost membru fondator și președinte al consiliului director în clubul respectiv, conform procurorilor anticorupție. Faptele au avut loc în perioada 2007 – 2021. Prejudiciul se ridică la aproximativ 9 milioane de euro.
Conform cercetărilor, primarul Mircea Minea, care se află în funcție de mai bine de 20 de ani, ar fi aprobat din bugetul insituției suma de 37.474.795 lei. În mai 2023, Minea a fost trimis în judecată pentru abuz în serviciu.
Primarul "ar fi încheiat cu un club de fotbal mai multe contracte de finanțare nerambursabilă. Ar fi dispus efectuarea de la bugetul local a unor plăți în valoare totală de 37.474.795 lei.
Ar fi închiriat aceluiași club două baze sportive respectiv bunuri din componența acestora (aflate în proprietatea publică a primăriei Chiajna), în schimbul unor chirii substanțial mai mici (ex. 100 lei/lună pentru baza sportivă și 7,65 euro/oră pentru stadion) decât chiria de piață", informa DNA, la momentul respectiv.
În plus, măsurile ar fi fost luate "fără ca aceste demersuri să fi fost aprobate de către Consiliul local al comunei Chiajna. Sau să se fi realizat în urma desfășurării unor proceduri de licitație publică". Potrivit Direcției Naționale Anticorupție, în urma acestor fapte, Primăriei Chiajna i-ar fi fost adus un prejudiciu de 7.525.158 lei.